Կենկի Ֆուկուոկա

**Կենկի Ֆուկուոկա** (), ճապոնացի ռեգբիստ, խաղացել է որպես թևային հարձակվող։ Իր խաղային կարիերան անց է կացրել «Պանասոնիկ Ուայլդ Նայթս» և «Սանվուվլզ» ակումբերում, ինչպես նաև մասնակցել է 2015 և 2019 թվականների աշխարհի խաղերին Ճապոնիայի հավաքականում։ 2016 թվականի ամառային օլիմպիական խաղերի մասնակից՝ Ճապոնիայի յոթնյակի ռեգբիի ազգային հավաքականի կազմում։ 2021 թվականին նա ավարտել է խաղացողի կարիերան՝ բժշկի մասնագիտություն ստանալու նպատակով։

## Վաղ տարիներ
Ծնվել է Կոգա քաղաքի Ֆուկուոկա պրեֆեկտուրայում։ Հայրը ատամնաբույժ է, պապը նունպես բժիշկ, որն էլ ազդել է Կենկիի բժիշկ դառնաու երազանքին։ Ռեգբիի կարիերն սկսել է դպրոցական տարիներին, 2010 թվականին հաղթելով Խանաձոնոյում անց կացվող ամենամյա դպրոցական մրցաշարը։ Ցուկուբա համալսարանի ուսանողական տարիներին նա խաղացել է դրա թիմի կազմում Ճապոնիայի ուսանողական առաջնությունում, սակայն երկրորդ կուրսում ստացած լուրջ վնասվածքի պատճառով չի կարողացել շարունակել իր ելույթները։ Արդյունքում, Կենկին լրջորեն մտածել է մարզիկի կարիերան թողնելու և այն ուսման հետ չհամատեղելու մասին։

## Խաղացողի կարիերա
### Ակումբային
2016 թվականին հրավիրվել է «Պանասոնիկ Ուայլդ Նայթս» թիմ, որը ղեկավարել են Ռոբի Դինսը և Էդի Ջոնսը, որոնք նկատել էին երիտասարդ բժիշկ-ուսանողին։ Իր կարիերայի ընթացքում Ֆուկուոկան խաղացել է ոչ միայն «Ուայլդ Նայթսի» կազմում Թոփ լիգայում, այլ նաև Սուպեր Ռագբիում ճապոնական «Սանվուլվզ» ակումբի կազմում։ 2017/2018 թվականների մրցաշրջանից հետո Ֆուկուոկան ընդգրկվել է Թոփ լիգայի բոլոր աստղերի հավաքականում՝ ձախ թևի դիրքում (11-րդ համարը), և նույն թիմում ընդգրկվել է նաև 2018/2019 թվականների մրցաշրջանում։ «Սանվուլվզի» կազմում խաղացել է 2016/2017 թվականների և 2017/2018 թվականների մրցաշրջաններում՝ խաղալով 13 խաղ և վաստակելով 25 միավոր։ Կենկիի դեբյուտային խաղը տեղի է ունեցել 2017 թվականի փետրվարի 25-ին՝ «Հարիքեյնսի» դեմ (պարտություն՝ 17:83): «Ուայլդ Նայթսի» կազմում իր կարիերայի ընթացքում նա 42 խաղում վաստակել է 200 միավոր:

### Հավաքականում
2013 թվականի ապրիլի 20-ին կատարել է իր դեբյուտը Ֆուկուոկայում, Ճապոնիայի հավաքականի կազմում՝ ընդդեմ Ֆիլիպինների։ Երկու ամիս անց, 2013 թվականի հունիսի 15-ին խաղացել է Ուելսի դեմ ստուգողական խաղում, հավաքականին բերելով 23:8 հաշվով սենսացիոն հաղթանակ․ դա եղել է առաջին դեպքն, որ Ճապոնիան հաղթել է Ռեգբիի աշխարհի բարձրագույն խմբի թիմի դեմ խաղում։ 2015 թվականին Ֆուկուոկան ընդգրկվել է Ճապոնիայի ազգային հավաքականի կազմում Անգլիայում կայանալիք աշխարհի առաջնության համար, ճապոնացիները խմբում զբաղեցրել են երրորդ հորիզոնականը՝ առաջին փուլում սենսացիոն հաղթանակ է տարել Հարավային Աֆրիկայի նկատմամբ 34:32 հաշվով։

2016 թվականին Ֆուկուոկան ընդգրկվել է Ռիոյի Օլիմպիական խաղերի համար Ճապոնիայի ռեգբիի յոթնյակի հավաքականի կազմում, 2015 թվականի Աշխարհի գավաթի հավաքականի միակ խաղացողն էր և նաև խաղացել էր Ճապոնիայի կազմում, 2013/2014 թվականների մրցաշրջանի (Տոկիոյի փուլ) և 2015/2016 թվականների մրցաշրջանի (Սինգապուրի փուլ) համաշխարհային սերիայում: Ճապոնիան այդ մրցաշարում զբաղեցրեց չորրորդ տեղը: Նույն թվականին Ֆուկուոկայի գոլը Թբիլիսիում կայացած ստուգողական խաղում ճապոնացիներին 28-22 հաշվով հաղթանակ բերեց Վրաստանի նկատմամբ, իսկ 2018 թվականին Գլոստերում գոլ է խփել Ռուսաստանի հավաքականին (32-27 հաղթանակ):

2019 թվականին Ֆուկուոկան ընդգրկվել է Ճապոնիայի հավաքականի վերջնական հայտացուցակում՝ աշխարհի առաջնության համար, որը տեղի է ունեցել իր հայրենիքում՝ խփելով չորս գոլ, և չնայած Ռուսաստանի դեմ խաղի բաց թողնելուն, վերադարձել է հավաքական՝ փոխարինման դուրս գալով Սամոայի դեմ խաղում և խփելով մեկ գոլ։ Նրա մեկ այլ փորձի շնորհիվ Ճապոնիան հաղթել է Իռլանդիային, իսկ ևս երկու փորձի շնորհիվ հոկտեմբերի 13-ին Ճապոնիան հաղթել է Շոտլանդիային 28-21 հաշվով՝ իր պատմության մեջ առաջին անգամ հասնելով Աշխարհի առաջնության քառորդ եզրափակիչ։ Շոտլանդիայի դեմ իր վազքերից մեկի ժամանակ Ֆուկուոկան հաղթեց յոթ մրցակցի՝ հաղթահարելով 116 մ․ հեռավորությունը։ Ֆուկուոկան ստացել է Շոտլանդիայի հետ հանդիպման լավագույն խաղացողի մրցանակը։ 2019 թվականի հոկտեմբերի 20-ին Հարավային Աֆրիկայի դեմ խաղը Ֆուկուոկայի կարիերայի վերջինն էր ազգային հավաքականում. ընդհանուր առմամբ նա խաղացել է 38 խաղ և վաստակել 125 միավոր՝ 25 գոլի շնորհիվ։

### Կարիերայի ավարտ
Ի սկզբանե Ֆուկուոկան պատրաստվում էր ավարտել իր կարիերան 2020 թվականի Տոկիոյի Օլիմպիական խաղերից հետո և զբաղվել բժշկական գործունեությամբ, շարունակելով ընտանիքի գործը՝ Կենկին ասում էր, որ չի բացառում ապագայում սպորտային բժիշկ-օթոպեդ դառնալու հնարավորությունը։ Սակայն COVID-19 համավարակը հանգեցրեց Ճապոնիայում ռեգբիի մրցաշրջանի չեղարկմանը և ամառային Օլիմպիական խաղերի հետաձգմանը մինչև հաջորդ տարի։ Ի վերջո, հենց 2020/2021 թվականների Բարձրագույն լիգայի մրցաշրջանն էր Ֆուկուոկայի կարիերայի վերջը։ 2021 թվականի փետրվարի 20-ին խաղացողը հայտարարեց, որ հաջողությամբ հանձնել է Ջունտենդո համալսարանի բժշկական դպրոցի ընդունելության քննությունները, որտեղ էլ կսովորի կարիերան ավարտելուց հետո։ Նրա խոսքով՝ նա գիտակցված մերժեց Ճապոնիայի յոթնյակի ռեգբիի ազգային հավաքականի և Տոկիոյի Օլիմպիական խաղերին մասնակցելու հրավերը։

2021 թվականի Ճապոնիայի բարձրագույն լիգայի կիսաեզրափակչում «Տոյոտա Վերբլիցի» դեմ խաղում «Ուայլդ Նայթսը» հաղթեց 48-21 հաշվով, Ֆուկուոկան խփեց երեք գոլ։ «Փանասոնիկ Ուայլդ Նայթսի» և «Սանտորի Սունգոլիաթի» միջև եզրափակիչը տեղի ունեցավ 2021 թվականի մայիսի 23-ին, որը Ֆուկուոկայի կարիերայի վերջին խաղն էր։ «Ուայլդ Նայթսը» հաղթեց 31-26 հաշվով՝ ակումբին պարգևելով Ճապոնիայի հինգերորդ չեմպիոնական տիտղոսը և Ֆուկուոկայի կարիերայի միակ չեմպիոնական տիտղոսը։ Նա նաև երրորդ անգամ անընդմեջ ընդգրկվեց Ճապոնիայի համաճապոնական հավաքականում, արժանանալով այս մրցաշրջանի Թոփ լիգայի MVP մրցանակին։

## Խաղաոճ
Էդի Ջոնսի խոսքերով՝ Կենկի Ֆուկուոկան նույնքան արագ էր, որքան Բրայան Հաբանան, իսկ «Ուայլդ Նայթս»-ի մարզիչ Ռոբի Դինսը պնդում էր, որ խաղերում Կենկին պարզապես չէր նկատում իր ճանապարհին խոչընդոտներ և կարող էր հիանալի տեսք ունենալ աշխարհի ցանկացած երկրի ազգային հավաքականում։ Ըստ Նոր Զելանդական Stuff լրատվական պորտալի տվյալների՝ Ֆուկուոկայի խաղամակարդակը արժանի էր լուրջ ուշադրության Ճապոնիայի և Եվրոպայի առաջատար ակումբների կողմից։

## Ծանոթագրություններ

## Արտաքին հղումներ
* 
* 
* 
* Պրոֆիլը ճապոնական ռեգբիի միության կայքում

Կատեգորիա:1987 ծնունդներ
Կատեգորիա:21-րդ դարի ճապոնացիներ